**Ministru kabineta noteikumu projekta „Grozījumi Ministru kabineta 2018. gada 25. septembra noteikumos Nr.597 “Transporta enerģijas aprites cikla siltumnīcefekta gāzu emisiju daudzuma un tā samazinājuma aprēķināšanas un ziņošanas kārtība”” projekta sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Nav attiecināms. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likuma “Par piesārņojumu” 55.panta sestā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta noteikumu projekts “Grozījumi Ministru kabineta 2018.gada 25.septembra noteikumos Nr.597 “Transporta enerģijas aprites cikla siltumnīcefekta gāzu emisiju daudzuma un tā samazinājuma aprēķināšanas un ziņošanas kārtība” (turpmāk – Noteikumu projekts) ir izstrādāts pēc Ekonomikas ministrijas iniciatīvas, lai Ministru kabineta 2018.gada 25.septembra noteikumos Nr.597 “Transporta enerģijas aprites cikla siltumnīcefekta gāzu emisiju daudzuma un tā samazinājuma aprēķināšanas un ziņošanas kārtība” (turpmāk – Noteikumi Nr.597) iekļautos nosacījumus pielāgotu grozījumiem:  1) Eiropas Parlamenta un Padomes 2009.gada 13.oktobra Direktīvā Nr.98/70/EK (turpmāk – Direktīva 98/70/EK)[[1]](#footnote-1) un  2) Padomes 2015.gada 20.aprīļa Direktīvā Nr.2015/652[[2]](#footnote-2) (turpmāk – Direktīva 2015/652),  kas izdarīti ar Eiropas Parlamenta un Padomes 2018.gada 11.decembra Regulu Nr.2018/1999 (turpmāk – Regula 2018/1999)[[3]](#footnote-3).  Ar Regulu 2018/1999 tiek veikti grozījumi Direktīvā 98/70/EK un Direktīvā 2015/652, svītrojot nosacījumus, ka degvielas piegādātājs sniedz informāciju par piegādātās degvielas un/vai biodegvielas izcelsmes vietu un pirkuma vietu. Tāpat arī tika svītrots nosacījums, ka šī informācija ir jāiekļauj dalībvalstu ziņojumos un par tiem ir jāziņo Eiropas Komisijai (turpmāk – EK).  Lai gan grozījumi Direktīvā 98/70/EK un Direktīvā 2015/652 ir veikti ar Regulu 2018/1999, kas ir tieši piemērojama, tomēr ir nepieciešams veikt grozījumus Noteikumos Nr.597, jo tajos iekļautie nosacījumi šobrīd ir pretrunā ar Regulu 2018/1999. Proti, Noteikumos Nr.597 ir iekļauti visi degvielas piegādātājam un Valsts vides dienestam noteiktie pienākumi attiecībā uz visas tās informācijas sniegšanu, kas attiecas uz iepriekšējā kalendārā gadā galapatēriņam transportā piegādātās transporta enerģijas siltumnīcefekta gāzu (turpmāk – SEG) emisiju aprites cikla intensitāti – piegādātais degvielas un / vai biodegvielas apjoms, veids, izcelsmes vieta un pirkuma vieta, degvielas un/vai biodegvielas aprites cikla SEG emisiju intensitāte, piegādātās elektroenerģijas apjomu un tās emisiju intensitāti, kā arī augšposma emisiju samazinājums, ja tāds tiek izmantots galapatēriņam transportā piegādātās transporta enerģijas aprites cikla SEG emisiju intensitātes samazinājuma pienākuma izpildei.  Ar Noteikumu projektu Noteikumos Nr.597 iekļautie nosacījumi tiek pielāgoti ar Regulu 2018/1999 veiktajiem grozījumiem Direktīvā 98/70/EK un Direktīvā 2015/652, tādā veidā novēršot Latvijas normatīvo aktu pretrunas Eiropas Savienības (turpmāk – ES) normatīvajiem aktiem (Noteikumu projekta 2.-7.punkts).  Līdz ar izmaiņām Noteikumos Nr.597, būs nepieciešams veikt arī izmaiņas degvielas piegādātāja ziņojuma veidlapas formā un dalībvalstu ziņojuma veidlapas formā. Ekonomikas ministrija nodrošinās Valsts vides dienestu ar aktualizēto degvielas piegādātāja un valsts ziņojuma veidlapu (*Excel* datnes formātā) valsts valodā 10 darba dienu laikā no šo grozījumu spēkā stāšanās brīža.  Papildus ar Noteikumu projektu tiek precizēts Noteikumu Nr.597 3.punkts, kas nosaka to, uz ko Noteikumos Nr.597 iekļautie nosacījumi attiecas. Šis precizējums (Noteikumu projekta 1.punkts) ir nepieciešams, jo Ekonomikas ministrija ir saņēmusi ievērojamu skaitu jautājumu par Noteikumu Nr.597 attiecināmību, līdz ar to ir saprotams, ka šobrīd nav noteikts pilnīgi skaidrs nosacījums par to, uz ko ir attiecināmi Noteikumi Nr.597. Papildus, precizējot Noteikumu projekta 3.punktu, tiek atbilstošāk pārņemts Direktīvas 98/70/EK 7.a panta 1.punkts un ir novērsta neatbilstība Direktīvas 98/70/EK transponēšanā, jo Noteikumu Nr.597 3.punktā šobrīd nav noteikts, ka šie nosacījumi attiecas uz atpūtas kuģiem, kad tie nekuģo jūrā. Tiek arī noteikts, ka Noteikumu Nr.597 nosacījumi attiecas uz dzelzceļa transportā izmantoto degvielu (izņemot elektroenerģiju), ņemot vērā EK sniegtos skaidrojumu attiecībā uz dzelzceļa transportā izmantotās degvielas attiecināšanu Noteikumu Nr.597 tvērumā. Savukārt Direktīvā 2015/652 iekļautā atsauce uz “iekšzemes ūdensceļu kuģiem, kad tie nekuģo jūrā” netiek transponēta. (skatīt anotācijas V sadaļas 1.tabulu)  Noteikumu projekts stājas spēkā 14 dienu laikā pēc tā publicēšanas laikrakstā “Latvijas Vēstnesis”. |
| 3. | Projekta izstrādē iesaistītās institūcijas un publiskas personas kapitālsabiedrības | Vides aizsardzības un reģionālās attīstības ministrija un Valsts vides dienests. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Plānotais tiesiskais regulējums ietekmēs: degvielas piegādātājus un Valsts vides dienestu. |
| 2. | Tiesiskā regulējuma ietekme uz tautsaimniecību un administratīvo slogu | Ir paredzams, ka ar Noteikumu projektu administratīvais slogs samazināsies gan degvielas piegādātājiem, gan Valsts vides dienestam.  Degvielas piegādātājiem samazināsies administratīvais slogs, jo nevajadzēs ikgadējā degvielas piegādātāja ziņojumā iekļaut informāciju par piegādātās degvielas un/vai biodegvielas izcelsmes vietu un pirkuma vietu.  Valsts vides dienestam samazināsies administratīvais slogs, jo nevajadzēs ikgadējā dalībvalsts ziņojumā iekļaut informāciju par piegādātās degvielas un/vai biodegvielas izcelsmes vietu un pirkuma vietu.  Netiek paredzēta Noteikumu projekta tiesiskā regulējuma ietekme uz tautsaimniecību. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | 1) Direktīvas Nr.2015/652 konsolidētā versija, iekļaujot:  a) Regulu 2018/1999;  2) Direktīvas Nr.98/70/EK konsolidētā versija, iekļaujot:  a) Komisijas 2000.gada 7.novembra Direktīvu Nr.2000/71/EK, ar ko Eiropas Parlamenta un Padomes Direktīvas 98/70/EK I, II, III un IV pielikumā izklāstītās mērīšanas metodes pielāgo tehnikas attīstībai, kā paredzēts minētās direktīvas 10. pantā;  b) Eiropas Parlamenta un Padomes 2003.gada 3.marta Direktīvu Nr.2003/17/EK, ar kuru groza Direktīvu 98/70/EK, kas attiecas uz benzīna un dīzeļdegvielas kvalitāti;  c) Eiropas Parlamenta un Padomes 2003.gada 29.septembra Regula (EK) Nr.1882/2003, ar ko Padomes Lēmumam 1999/468/EK pielāgo noteikumus par komitejām, kuras palīdz Komisijai īstenot tai piešķirtās ieviešanas pilnvaras, kas noteiktas dokumentos, uz kuriem attiecas EK līguma 251.pantā minētā procedūra  d) Eiropas Parlamenta un Padomes 2009.gada 23.aprīļa Direktīvu Nr.2009/30/EK, ar ko groza Direktīvu 98/70/EK attiecībā uz benzīna, dīzeļdegvielas un gāzeļļas specifikācijām un ievieš mehānismu autotransporta līdzekļos lietojamās degvielas radītās siltumnīcefekta gāzu emisijas kontrolei un samazināšanai, groza Padomes Direktīvu 1999/32/EK attiecībā uz tās degvielas specifikācijām, kuru lieto iekšējo ūdensceļu kuģos, un atceļ Direktīvu 93/12/EEK;  e) Komisijas 2011.gada 1.jūnija Direktīvu Nr.2011/63/ES, ar kuru, pielāgojot tehnikas attīstībai, groza Eiropas Parlamenta un Padomes Direktīvu 98/70/EK, kas attiecas uz benzīna un dīzeļdegvielu kvalitāti;  f) Komisijas 2014.gada 10.jūnija Direktīvu Nr.2014/77/ES, ar kuru groza Eiropas Parlamenta un Padomes Direktīvas 98/70/EK I un II pielikumu, kas attiecas uz benzīna un dīzeļdegvielu kvalitāti;  g) Direktīvu 2015/652;  h) Eiropas Parlamenta un Padomes 2015.gada 9.septembra Direktīvu 2015/1513, ar kuru groza Direktīvu 98/70/EK, kas attiecas uz benzīna un dīzeļdegvielu kvalitāti, un Direktīvu 2009/28/EK par atjaunojamo energoresursu izmantošanas veicināšanu;  i) Regulu 2018/1999. |
| 2. | Citas starptautiskās saistības | Projekts šo jomu neskar |
| 3. | Cita informācija | Nav |

|  |  |  |  |
| --- | --- | --- | --- |
| **1. tabula Tiesību akta projekta atbilstība ES tiesību aktiem** | | | |
| Attiecīgā ES tiesību akta datums, numurs un nosaukums | Direktīva Nr.98/70/EK (konsolidētajā versijā) iekļaujot:  1) Regulu 2018/1999 | | |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| 7.a panta 1.punkta 1.rindkopa | Noteikumu projekta 1. punkts | Noteikumu projekts pārņem pilnībā. | Projekts nesatur stingrākas prasības nekā attiecīgais ES tiesību akts. |
| 7.a panta 1.punkta 2.rindkopa | Netiek pārņemts, jo Latvija šādu iespēju neizvēlas, t.i., aviācijā lietojamās biodegvielas piegādātāji Latvijā nepiedalīsies Likumā un Noteikumu projektā noteikto saistību izpildē’  Piedevām jānorāda, ka Latvijā gaisa transportam netiek piegādāta biodegviela |  |  |
| 7.a panta 1.punkta 3.rindkopa | Noteikumu Nr.597 12. un 27.punkts  Noteikumu projekta 2. un 3.punkts | Noteikumu projekts pārņem pilnībā. | Projekts nesatur stingrākas prasības nekā attiecīgais ES tiesību akts. |
| Regulas 2018/1999 47.panta 1.punkts, kas izsaka Direktīvas 98/70/EK 7.a panta 1.punkta trešās daļas a) apakšpunktu jaunā redakcijā | Noteikumu projekta 2. un 3.punkts | Noteikumu projekts pārņem pilnībā. | Projekts nesatur stingrākas prasības nekā attiecīgais ES tiesību akts. |
| 7.a panta 4.punkts | Noteikumu projekta 1.punkts | Noteikumu projekts pārņem pilnībā. | Projekts nesatur stingrākas prasības nekā attiecīgais ES tiesību akts. |
| Attiecīgā ES tiesību akta datums, numurs un nosaukums | Direktīva Nr.2015/652 (konsolidētajā versijā) iekļaujot:  1) Regulu 2018/1999 | | |
| A | B | C | D |
| 1.panta 2.punkts | Noteikumu projekta 1.punkts | Noteikumu projekts pārņem pilnībā. | Projekts nesatur stingrākas prasības nekā attiecīgais ES tiesību akts. |
| Regulas 2018/1999 56.panta 2.punkts, kas svītro Direktīvas 2015/652 I pielikuma 2. daļas 1. punkta h) apakšpunktu, 2., 3., 4. un 7. punktu | Noteikumu projekta 2., 3. un 4.punkts | Noteikumu projekts pārņem pilnībā. | Projekts nesatur stingrākas prasības nekā attiecīgais ES tiesību akts. |
| Regulas 2018/1999 56.panta 3.punkta b) apakšpunkts, kas svītro Direktīvas 2015/652 III pielikuma 3.punkta e) un f) apakšpunktu | Noteikumu projekta 5.punkts | Noteikumu projekts pārņem pilnībā. | Projekts nesatur stingrākas prasības nekā attiecīgais ES tiesību akts. |
| Regulas 2018/1999 56.panta 4.punkta a) apakšpunkts, kas svītro Direktīvas 2015/652 IV pielikumā vairākas veidnes ziņoto datu saskanības nodrošināšanai | Noteikumu projekta 6.punkts | Noteikumu projekts pārņem pilnībā. | Projekts nesatur stingrākas prasības nekā attiecīgais ES tiesību akts. |
| Regulas 2018/1999 56.panta 4.punkta b) apakšpunkts, kas svītro Direktīvas 2015/652 IV pielikuma piezīmēs par formātu svītro 8. un 9.punktu | Noteikumu projekta 7.punkts | Noteikumu projekts pārņem pilnībā. | Projekts nesatur stingrākas prasības nekā attiecīgais ES tiesību akts. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | 1. Gaisa transportā izmantotās transporta enerģijas, t.sk., biodegvielas neiekļaušana Noteikumu Nr.597 aptvērumā   1) Likumā “Par piesārņojumu” un Noteikumos Nr.597 iekļautie nosacījumi – mērķis transporta enerģijas aprites cikla SEG emisiju samazināšanu, attiecas tikai uz un vienīgi līdz 2020.gada 31.decembrim, bet kopumā Noteikumi Nr.597 pēc būtības būs piemērojami tikai līdz 2021.gada 31.decembrim, kad Latvija iesniegs pēdējo ziņojumu par valstī nodrošināto transporta enerģijas aprites cikla SEG emisiju samazinājumu.  EK nav piedāvājusi pagarināt pienākumu degvielas piegādātājiem samazināt visā transporta enerģijas aprites ciklā radīto SEG emisiju intensitātes apjomu, bet periodam pēc 2021.gada transporta SEG emisiju samazinājums tiks risināts, nosakot pienākumu dalībvalstīm nodrošināt atjaunojamo energoresursu īpatsvara transportā mērķa sasniegšanu.  2) Direktīvas Nr.98/70/EK 7.a panta 1.punkta 1.rindkopā ir noteikts, ka “dalībvalsts izraugās piegādātāju vai piegādātājus, lai kontrolētu aprites cikla siltumnīcefekta gāzu emisiju uz vienu enerģijas vienību piegādātās degvielas vai enerģijas”. Latvija ir izvēlējusies šo pienākumu attiecināt uz Ministru kabineta noteikumu Nr.597 3.punktā minēto degvielu, un šobrīd spēkā esošais regulējums neparedz pienākumu degvielas piegādātājiem Ministru kabineta noteikumu Nr.597 nosacījumus piemērot degvielai, kas tiek piegādātā gaisa transportā. Tāpēc, tā kā šis nosacījums jau ir spēkā Latvijas normatīvajos aktos – Ministru kabineta noteikumu Nr.597 3.punkts, tad šobrīd nav plānots šo nosacījumu mainīt.  Tā kā šobrīd no Noteikumu Nr.597 aptvēruma ir izslēgts gaisa transports, tad nav lietderīgi to attiecināt uz biodegvielu, kas tiek piegādāta izmantošanai aviācijā.  3) Ekonomikas ministrija nav saņēmusi informāciju, ka Latvijā kāds no degvielas piegādātājiem piegādā biodegvielu izmantošanai aviācijā (līgumi par degvielas piegādi 2020.gadam ir jau noslēgti vai tiek noslēgti šobrīd) un Ekonomikas ministrijai nav informācijas, ka aviācijai biodegviela tiks piegādāta.  Šobrīd lidostas “Rīga” teritorijā izmantotajos transportlīdzekļos un tehnikā biodegviela netiek izmantota un netiek arī plānots tādu izmantot, tāpat arī neviens gaisa kuģu operatoros nav prasījis biodegvielas piegādi, kā arī nav izteicis vēlmi vai plānus biodegvielu izmantot. Saskaņā ar lidosta “Rīga” un Ekonomikas ministrijai pieejamo informāciju biodegvielu aviācijā plāno izmantot (no nākamā gada) tikai Oslo lidosta (nevienā Eiropas Savienības valstī aviācijā biodegviela netiek izmantota un nav arī informācijas par šādiem plāniem). Savukārt no publiski pieejamās informācijas sākot no 2022.gada ilgtspējīgu biodegvielu varētu sākt izmantot Nīderlandes gaisa kuģu operatori.  4) Satversmes tiesa ir atzinusi: tiesiskās paļāvības princips paredz, ka indivīds var paļauties uz likumīgi izdotas tiesību normas pastāvību un nemainīgumu. Viņš droši var plānot savu nākotni saistībā ar tiesībām, ko šī norma piešķīrusi.  5) Biodegvielas likumā biodegviela ir definēta kā “iekšdedzes motoros izmantojama šķidrā vai gāzveida degviela, ko iegūst no biomasas”. Savukārt aviācijā pārsvarā dominē lidmašīnas ar reaktīvajiem dzinējiem, bet iekšdedzes dzinējus izmanto tikai mazās lidmašīnas. Saskaņā ar Centrālās statistikas pārvaldes datiem laika periodā no 2008.gada tāds degvielas veids kā “auto un aviācijas benzīns” gaisa satiksmē sastāda tikai 0,1% no kopējā aviācijā izmantotās degvielas apjoma.  6) piekrītam, ka aviācijas sektorā arī ir jāveicina SEG emisiju samazināšana, kas periodā pēc 2021.gada tiks nodrošināts ar atjaunojamo energoresursu izmantojuma palielināšanu. Periodā pēc 2021.gada transporta SEG emisiju samazināšanas nosacījumu galvenais īstenošanas pasākums saskaņā ar Eiropas Savienības tiesību aktiem ir atjaunojamo energoresursu izmantošanas mērķis transportā, kur dalībvalstij ir dota pilnīga brīvība noteikt subjektus, kurus iekļaut šī mērķa sasniegšanā – Direktīvas 2018/2001[[4]](#footnote-4) 25.panta 1.punkta 2.rindkopa – “Nosakot šo pienākumu degvielas piegādātājiem, dalībvalstis var atbrīvot vai nodalīt dažādus degvielas piegādātājus un dažādus energonesējus, nodrošinot, ka tiek ņemtas vērā dažādu tehnoloģiju dažādās gatavības stadijas un izmaksas”.  Direktīvas 2018/2001 nosacījumi tiks pārņemti ar Transporta enerģijas likumu un tam pakārtotajiem Ministru kabineta noteikumiem (piemēram Ministru kabineta noteikumi “Noteikumi par līdzdalības mehānismu degvielas piegādātājiem”). Minēto tiesību aktu (vai to grozījumu) izstrādē tiks atkārtoti izvērtēta iespēja gaisa transportā izmantoto transporta enerģiju iekļaut pienākumos, kas attiecas uz no atjaunojamiem energoresursiem iegūtas enerģijas īpatsvara nodrošināšanā.   1. Iekšzemes ūdensceļu kuģu neiekļaušana Noteikumu Nr.597 aptvērumā   Direktīvas Nr. 2015/652 2.punktā (angļu valodas versijā) ir noteikts – “2. This Directive applies to fuels used to propel road vehicles, non-road mobile machinery (including inland waterway vessels when not at sea), agricultural and forestry tractors, recreational craft when not at sea and electricity for use in road vehicles.”  Lai arī Direktīvā 2015/652 nav ietverta jēdziena “iekšzemes ūdensceļu kuģis” definīcija, interpretējot Direktīvu 2015/652 sistēmiski ar citiem ES tiesību aktiem vides aizsardzības jomā, ir secināms, ka “iekšzemes ūdensceļu kuģis” ir kuģis, kas ietilpst Eiropas Parlamenta un Padomes 2016.gada 14.septembra Direktīvas (ES) 2016/1629, ar ko nosaka tehniskās prasības attiecībā uz iekšzemes ūdensceļu kuģiem, groza Direktīvu 2009/100/EK un atceļ Direktīvu 2006/87/EK (turpmāk – Direktīva 2016/1629) darbības jomā (Eiropas Parlamenta un Padomes 2016.gada 14.septembra Regulas (ES) Nr.2016/1628 par prasībām attiecībā uz autoceļiem neparedzētas mobilās tehnikas iekšdedzes motoru gāzveida un daļiņveida piesārņotāju emisiju robežvērtībām un tipa apstiprināšanu, ar ko groza Regulas (ES) Nr.1024/2012 un (ES) Nr.167/2013 un groza un atceļ Direktīvu 97/68/EK, 3.panta 34.punkts).  Saskaņā ar Direktīvas 2016/1629 40.pantu Latvija neietilpst Direktīvas 2016/1629 darbības jomā. Tādējādi atzīstams, ka Latvijā nav iekšzemes ūdensceļu kuģu, kam būtu piemērojamas Direktīvā 2015/652 noteiktās prasības. Tāpēc, lai Latvijas normatīvajā regulējumā neiekļautu nosacījumus, kuriem Latvijā nav adresāta, minētais jēdziens Noteikumos Nr.597 netiek izteikts.   1. Elektrotransportlīdzekļa definīcijas paplašinājums, to neattiecinot tikai uz auto transportlīdzekli   Latvijā šobrīd saskaņā ar Ceļu satiksmes drošības direkcijas datiem uz 2019.gada 1.aprīli Latvijā ir reģistrēti tikai 598 elektrotransportlīdzeklis, kas ir tikai 0,06% no kopējā Latvijā reģistrēto transportlīdzekļu skaita.  Līdz ar to, lai paplašinātu degvielas piegādātāju iespējas nodrošināt transporta enerģijas aprites cikla emisiju samazinājumu, ko varētu nodrošināt ar elektrotransportlīdzekļiem piegādātās enerģijas apjomu, Direktīvas Nr.2015/652 nosacījumi tiek paplašināti, nosakot, ka tiek ņemts vērā tas elektroenerģijas apjoms, kas tiek piegādāts ne tikai ceļa elektrotransportlīdzeklim, bet jebkādam elektrotransportlīdzeklim (Ministru kabineta 2018.gada 6.februāra noteikumu Nr.78 “Prasības elektrotransportlīdzekļu uzlādes, dabasgāzes uzpildes, ūdeņraža uzpildes un krasta elektropadeves iekārtām” 2.2.apakšpunkts).   1. Dzelzceļa transporta iekļaušana Noteikumu Nr.597 aptvērumā   Direktīvas Nr.98/70/EK 7.a panta 1.punktā tiek noteikts, ka dalībvalsts izvēlas tos degvielas piegādātājus, kuriem piemērot noteiktos nosacījumus. Ņemot vērā šo nosacījumu Noteikumu projekta 2.punktā ir iekļauts nosacījums, ka Noteikumi Nr.597 ir attiecināmi arī uz degvielu, kas kā transporta enerģija tiek piegādātā dzelzceļa transportā. Tāpat arī Eiropas Komisijas sagatavotajā ne-papīrā *Non paper related to the implementation of Article 7a of the FQD* ir norādīts, ka jēdziens “autoceļiem neparedzētā mobilā tehnika sevī ietver arī dzelzceļa transportu – “*The definition of NRMM in Directive 97/68/EC includes rail transport. Hence, in the context of Art 7a implementation diesel or gasoil supplied to be used in locomotives and falling into the definitions based on CN codes in FQD Art 2 (2) and (3) are in the scope of Council Directive (EU) 2015/652. Since FQD Art 7a limits electricity to road vehicles as does the scope Article 1 (2) of Council Directive (EU) 2015/652 renewable energy (electricity) used in electric locomotives cannot count.”* | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Projekts šo jomu neskar | | |
| Cita informācija | Nav | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009.gada 25. augusta noteikumu Nr.970 „Sabiedrības līdzdalības kārtība attīstības plānošanas procesā” 7.4.1apakšpunktu sabiedrības pārstāvji ir aicināti līdzdarboties, rakstiski sniedzot viedokli par Noteikumu projektu tā izstrādes stadijā. Sabiedrības pārstāvji ir informēti par iespēju līdzdarboties, publicējot paziņojumu par līdzdalības procesu Ekonomikas ministrijas tīmekļa vietnē[[5]](#footnote-5).  Par Noteikumu projekta izstrādi tika informēts Vides aizsardzības un reģionālās attīstības ministrija, Valsts vides dienests, Latvijas degvielas tirgotāju asociācija, Latvijas degvielas tirgotāju un ražotāju savienība un Latvijas Biodegvielu un bioenerģijas asociācija.  Pēc Noteikumu projekta publicēšanas sabiedriskajai apspriedei tika saņemts viedoklis no Valsts vides dienesta, kas ir ņemts vērā un Noteikumu projekta anotācijas I sadaļas 2.punks ir attiecīgi papildināts.  Tiks papildināts Noteikumu projekta saskaņošanas gaitā. |
| 2. | Sabiedrības līdzdalība projekta izstrādē | Noteikumu projekts tika publicēts Ekonomikas ministrijas tīmekļvietnē [www.em.gov.lv](http://www.em.gov.lv) 2019.gada 21.martā.  Noteikumu projekts ir izsludināts Valsts sekretāru sanāksmē 2019.gada 25.aprīlī (sēdes protokola Nr.16 5.§)  Ekonomikas ministrija viedokli par Noteikumu projektu un atzinumu Noteikumu projekta saskaņošanas laikā (pēc tā izsludināšanas Valsts sekretāru sanāksmē) papildus Valsts sekretāru 2019. gada 25.aprīļa sanāksmes protokola Nr.16 5.§ 1. punktā norādītajām institūcijām (Tieslietu ministrija, Finanšu ministrija, Satiksmes ministrija, Vides aizsardzības un reģionālās attīstības ministrija, Zemkopības ministrija, Latvijas brīvo arodbiedrību savienība un Latvijas Darba devēju konfederācija) lūdza sniegt arī Latvijas Degvielas tirgotāju asociācijai, Latvijas Biodegvielu un bioenerģijas asociācijai un Degvielas tirgotāju un ražotāju savienībai. |
| 3. | Sabiedrības līdzdalības rezultāti | Šīs anotācijas VI. sadaļas 2. punktā minēto institūciju iebildumi ir pilnībā ņemti vērā Noteikumu projektā un institūcijām iebildumu par Noteikumu projektu nav.  No sabiedrības viedokļi un komentāri netika saņemti. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts vides dienests. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projektā iekļautie nosacījumi var radīt ietekmi uz pārvaldes funkcijām, tomēr tas neietekmēs institucionālo sistēmu.  Noteikumu projektā iekļauto nosacījumu izpildei nav nepieciešams veidot jaunas institūcijas, likvidēt vai reorganizēt esošās institūcijas.  Noteikumu projekta izpildē iesaistītās institūcijas noteikumu projektā iekļautos pasākumu nodrošinās piešķirto valsts budžeta līdzekļu ietvaros un izmantojot esošos cilvēkresursus. |
| 3. | Cita informācija | Nav |

Ekonomikas ministrs R. Nemiro

Vīza:

Valsts sekretārs Ē. Eglītis

Rimša, 67013244

[Helena.Rimsa@em.gov.lv](mailto:Helena.Rimsa@em.gov.lv)

1. Eiropas Parlamenta un Padomes 2009.gada 13.oktobra Direktīva Nr.98/70/EK, kas attiecas uz benzīna un dīzeļdegvielu kvalitāti un ar ko groza Padomes Direktīvu 93/12/EEK [↑](#footnote-ref-1)
2. Padomes 2015.gada 20.aprīļa Direktīva Nr.2015/652, ar ko nosaka aprēķina metodes un ziņošanas prasības, ievērojot Eiropas Parlamenta un Padomes Direktīvu 98/70/EK, attiecībā uz benzīna un dīzeļdegvielu kvalitāti [↑](#footnote-ref-2)
3. Eiropas Parlamenta un Padomes 2018.gada 11.decembra Regula Nr.2018/1999 par enerģētikas savienības un rīcības klimata politikas jomā pārvaldību un ar ko groza Eiropas Parlamenta un Padomes Regulas (EK) Nr.663/2009 un (EK) Nr.715/2009, Eiropas Parlamenta un Padomes Direktīvas 94/22/EK, 98/70/EK, 2009/31/EK, 2009/73/EK, 2010/31/ES, 2012/27/ES un 2013/30/ES, Padomes Direktīvas 2009/119/EK un (ES) 2015/652 un atceļ Eiropas Parlamenta un Padomes Regulu (ES) Nr.525/2013 [↑](#footnote-ref-3)
4. Eiropas Parlamenta un Padomes 2018.gada 11.decemba direktīva Nr.2018/2001 par no atjaunojamajiem energoresursiem iegūtas enerģijas izmantošanas veicināšanu (pārstrādāta redakcija) [↑](#footnote-ref-4)
5. <https://em.gov.lv/lv/par_ministriju/sabiedribas_lidzdaliba/diskusiju_dokumenti/> [↑](#footnote-ref-5)